
SPOROČILO ZA JAVNOST

19. redna seja Vlade Republike Slovenije
12. november 2026


Uredba o podrobnejši določitvi območja pokopa posmrtnih ostankov žrtev na pokopališču Žale
Vlada je izdala Uredbo o podrobnejši določitvi območja pokopa posmrtnih ostankov žrtev na pokopališču Žale na območju Mestne občine Ljubljana, ki bo objavljena v Uradnem listu Republike Slovenije.   

Uredba se izdaja za izvrševanje 11.a člena Zakona o prikritih vojnih grobiščih in pokopu žrtev (Uradni list RS, št. 55/15, 92/21 in 836/26), ki določa, da se posmrtni ostanki žrtev pietetno in trajno pokopljejo na pokopališču Žale na območju Mestne občine Ljubljana. Namen uredbe je podrobneje določiti območje pokopa z navedbo zemljiških parcel v katastrski občini 2636 Bežigrad, ki sodijo v območje pokopališča Žale in so po namenski rabi prostora namenjene pokopališki dejavnosti. S tem se zagotavlja natančnejša prostorska opredelitev območja za izvedbo zakonsko določenega pokopa posmrtnih ostankov žrtev.                                                                  
Vir: Ministrstvo za obrambo
Vlada določila pristojne organe za izvajanje evropskega Akta o kibernetski odpornosti
Vlada je izdala Uredbo o izvajanju uredbe (EU) o horizontalnih zahtevah glede kibernetske varnosti za izdelke z digitalnimi elementi. Z njo Slovenija zagotavlja učinkovito izvajanje Uredbe (EU) 2024/2847 o horizontalnih zahtevah glede kibernetske varnosti za izdelke z digitalnimi elementi (Akt o kibernetski odpornosti). Uredba določa pristojne organe za izvajanje in nadzor evropske uredbe ter sankcije za kršitve.

Akt o kibernetski odpornosti določa kibernetskovarnostne zahteve za izdelke z digitalnimi elementi in obveznosti gospodarskih subjektov. Med drugim določa obveznosti proizvajalcev glede ocene tveganj za kibernetsko varnost, obravnavanja ranljivosti in zagotavljanja varnostnih posodobitev. Določa tudi obveznost poročanja o aktivno izrabljenih ranljivostih in resnih incidentih. Evropska uredba se v celoti uporablja od 11. decembra 2027. Določbe o priglasitvi organov za ugotavljanje skladnosti se uporabljajo od 11. junija 2026, obveznosti poročanja pa od 11. septembra 2026.

Uredba določa Urad Vlade Republike Slovenije za informacijsko varnost (URSIV) kot priglasitveni organ. Ocenjevanje organov za ugotavljanje skladnosti in njihovo spremljanje bo izvajala Slovenska akreditacija. O pritožbah zoper odločitve priglašenih organov bo odločal URSIV.

Naloge nadzora trga bosta izvajala URSIV in Tržni inšpektorat Republike Slovenije (TIRS). TIRS bo pristojen za primere formalne neskladnosti iz prvega odstavka 58. člena evropske uredbe, na primer manjkajočo ali nepravilno nameščeno oznako CE, manjkajočo ali nepravilno izjavo EU o skladnosti ali nepopolno tehnično dokumentacijo. Preostali nadzor nad izvajanjem evropske uredbe bo izvajal URSIV.

Nacionalna uredba določa tudi prekrške in globe za kršitve obveznosti proizvajalcev, uvoznikov, distributerjev, drugih gospodarskih subjektov, priglašenih organov in upravljavcev odprtokodne programske opreme. Globe za pravne osebe znašajo do 500.000 evrov.
Vir: Urad za informacijsko varnost
Uredba o izvajanju Uredbe (ES) o prehranskih in zdravstvenih trditvah na živilih 
Vlada je izdala Uredbo o izvajanju uredbe (ES) o prehranskih in zdravstvenih trditvah na živilih.
Uredba je bila pripravljena zaradi uskladitve z leta 2025 sprejetim Zakonom o varni hrani in krmi, z njo pa se vzpostavlja slovenski sistem izvajanja Uredbe (ES) št. 1924/2006 o prehranskih in zdravstvenih trditvah na živilih.

V uredbi so določeni organi v Republiki Sloveniji, pristojni za izvajanje evropskih pravil, ter kazenske določbe za primere, ko nosilci živilske dejavnosti pri označevanju, predstavljanju ali oglaševanju živil uporabljajo prehranske in zdravstvene trditve, ki so v nasprotju z evropsko uredbo. Sankcionira zlasti kršitve glede uporabe nedovoljenih ali neutemeljenih prehranskih in zdravstvenih trditev ter njihovega neustreznega označevanja oziroma označevanja v nasprotju s predpisanimi pogoji. 
Določa tudi izvedbena pravila za vloge za odobritev zdravstvenih trditev.
Vir: Ministrstvo za kmetijstvo
Vlada sprejela spremembe uredbe o naložbah v osnovna sredstva in gozdarske tehnologije iz Programa razvoja podeželja
Vlada je izdala Uredbo o spremembah Uredbe o izvajanju ukrepa naložbe v osnovna sredstva in podukrepa podpora za naložbe v gozdarske tehnologije ter predelavo, mobilizacijo in trženje gozdarskih proizvodov iz Programa razvoja podeželja Republike Slovenije za obdobje 2014–2020.

Spremembe uredbe prinašajo uskladitev obveznosti vodenja in poročanja knjigovodskih podatkov z novimi pravili delovanja mreže za podatke o trajnosti kmetijskih gospodarstev (FSDN), ki nadomešča dosedanjo mrežo FADN.

Upravičencem, ki so vključeni v mrežo FSDN, knjigovodskih podatkov ne bo več treba sporočati ločeno. Agencija Republike Slovenije za kmetijske trge in razvoj podeželja bo preverjala njihovo vključenost v mrežo FSDN, podatke pa pridobivala od Ministrstva za kmetijstvo. Upravičenci, ki vodijo knjigovodstvo po slovenskih računovodskih standardih, bodo morali podatke še naprej vsako leto do 15. oktobra posredovati agenciji. Obveznost vodenja knjigovodstva ostaja pet koledarskih let od zadnjega izplačila sredstev.
Vir: Ministrstvo za kmetijstvo
Vlada je izdala Odlok o finančni pomoči kmetom, ki so jih prizadele posebne težave, ki vplivajo na njihovo ekonomsko vzdržnost in so posledica krize na Bližnjem vzhodu 
Namen ukrepa je omiliti negativne ekonomske posledice krize, prispevati k ohranjanju likvidnosti in stabilnosti kmetijskih gospodarstev ter zagotoviti nadaljnje izvajanje primarne kmetijske proizvodnje.  Postopek dodelitve pomoči bo potekal po uradni dolžnosti na podlagi podatkov iz uradnih evidenc, s čimer se zagotavljata enostavna in hitra izvedba ukrepa. 

Odlok, ki ga je pripravilo Ministrstvo za kmetijstvo, bo objavljen v Uradnem listu Republike Slovenije in določa izvedbo izredne finančne pomoči kmetijskim gospodarstvom, katerih ekonomsko vzdržnost so prizadele posledice krize na Bližnjem vzhodu. Ukrep je del širšega paketa pomoči, s katerim vlada in Ministrstvo za kmetijstvo blažita posledice višjih stroškov kmetijskih gospodarstev ter krepi konkurenčnost in odpornost slovenskega živinorejskega sektorja.

Sredstva za izvedbo ukrepa bodo zagotovljena iz rezerve za kmetijstvo Evropske unije v višini 2,7 milijona evrov in iz proračuna Republike Slovenije v višini 5,4 milijona evrov. Skupna višina finančne pomoči bo tako znašala 8,1 milijona evrov.
 
Ukrep temelji na Izvedbeni uredbi 2026/1894/EU in predvideva dodelitev finančne pomoči nosilcem kmetijskih gospodarstev, vpisanim v Register kmetijskih gospodarstev, ki izpolnjujejo predpisane pogoje. Pomoč se zagotavlja iz rezerve za kmetijstvo Evropske unije in proračuna Republike Slovenije ter se dodeli v obliki pavšalnega plačila na hektar upravičenih kmetijskih površin. 
Vir: Ministrstvo za kmetijstvo
Spremenjen odlok o programu porabe sredstev Podnebnega sklada 
Vlada je izdala odlok o spremembah Odloka o Programu porabe sredstev Podnebnega sklada za leta 2025-2028. V programu je zaradi reorganizacije vlade potrebno uskladiti nazive ministrstev. Sprejeti odlok zgolj usklajuje nazive in ne posega v samo vsebino ali obseg posameznih ukrepov. 
Vir: Ministrstvo za okolje in prostor
Vlada izdala dovoljenje za uporabo besede »Slovenija« v firmi družbe Neuwerk Slovenija
Vlada je izdala odločbo, s katero je družbi ContiTech Slovenija, d. o. o., iz Kranja dovolila uporabo besede »Slovenija« v spremenjeni firmi družbe, ki se bo po novem glasila Neuwerk Slovenija, družba za proizvodnjo gumenih tehničnih izdelkov, d. o. o., s skrajšano firmo Neuwerk Slovenija d. o. o.

Vlada je pri odločanju na podlagi Zakona o gospodarskih družbah ugotovila, da družba izpolnjuje predpisane pogoje za uporabo besede »Slovenija«. Pri tem je upoštevala njeno uspešno poslovanje, razvojno in investicijsko usmerjenost, uporabo sodobnih tehnologij, družbeno odgovorno delovanje ter pomen njene dejavnosti za slovensko gospodarstvo. Ugotovljeno je bilo tudi, da ima družba poravnane davčne in druge javnofinančne obveznosti ter ni v postopku insolventnosti oziroma prisilnega prenehanja.

Družba je del mednarodne skupine Neuwerk, ki deluje na področju razvoja in proizvodnje tehnično zahtevnih komponent za avtomobilsko industrijo. Skupina posluje na približno 40 lokacijah v 15 državah in v imenih svojih odvisnih družb praviloma uporablja imena držav, v katerih te poslujejo.

Uporaba besede »Slovenija« v spremenjeni firmi bo omogočila jasno prepoznavnost slovenske družbe znotraj mednarodne skupine ter poudarila njeno poslovno prisotnost in kontinuiteto delovanja v Sloveniji.
Vir: Ministrstvo za gospodarstvo, delo in šport
Vlada potrdila osnutek Nacionalnega načrta za obnovo narave
Vlada je danes potrdila Osnutek Nacionalnega načrta za obnovo narave (NNON). Ministrstvo za okolje in prostor ga bo posredovalo Evropski komisiji. Ta bo osnutek ocenila v šestih mesecih ter podala pripombe. Poleg državnih organov je bila v pripravo NNON aktivno vključena tudi širša strokovna in civilna javnost, vključno z nevladnimi organizacijami, raziskovalci, strokovnjaki in lokalnimi skupnostmi.
Vlada je Ministrstvu za okolje in prostor tudi naložila, da v okviru priprave NNON najpozneje v dveh mesecih začne celovito presojo obstoječega sistema upravljanja območij Natura 2000, s ciljem približanja upravljanja Nature 2000 povprečju Evropske unije.


Vir: Ministrstvo za okolje in prostor
Vlada je sprejela spremembo letnega programa odprave posledic neposredne škode na stvareh zaradi obilnega deževja s poplavami in plazovi od 14. do 23. maja 2023.
S spremembo je za obnovo lokalne infrastrukture v letu 2026 zagotovila dodatnih 700.000 evrov.
Dodatna sredstva so namenjena izvedbi projektov obnove lokalne infrastrukture, ki so jih pripravile občine. Ministrstvo za okolje in prostor bo sredstva zagotovilo s prerazporeditvijo s proračunske postavke za popotresno obnovo Posočja iz leta 2004 na postavko za odpravo posledic naravne nesreče maja 2023. Sredstva se zagotavljajo iz integralnega proračuna v okviru finančnega načrta ministrstva.

Vlada je program odprave posledic škode sprejela 22. avgusta 2024, letni program za leto 2026 pa 5. marca 2026
Vir: Ministrstvo za okolje in prostor
Vlada je sprejela spremembo letnega programa za leto 2026 za odpravo posledic neposredne škode na stvareh zaradi močnih neurij s plazovi in poplavami, ki so Slovenijo prizadela od 27. oktobra do 6. novembra 2023. 
S spremembo je za izvedbo programa v letu 2026 zagotovila dodatna dva milijona evrov. Sredstva na proračunski postavki za odpravo posledic teh neurij se povečujejo v skladu z rebalansom državnega proračuna za leto 2026 in novelo Zakona o izvrševanju proračunov Republike Slovenije za leti 2026 in 2027. Zagotavljajo se iz integralnega proračuna v okviru finančnega načrta Ministrstva za okolje in prostor.

Vlada je letni program za leto 2026 sprejela 5. marca 2026.
Vir: Ministrstvo za okolje in prostor
Končna ocena neposredne škode v tekoči kmetijski proizvodnji zaradi posledic suše leta 2026
Vlada Republike Slovenije je potrdila Končno oceno neposredne škode v tekoči kmetijski proizvodnji zaradi posledic suše leta 2026 v dolenjski, gorenjski, koroški, ljubljanski, notranjski, obalni, podravski, pomurski, posavski, severnoprimorski, vzhodno- in zahodnoštajerski ter zasavski regiji, ki znaša 233.384.654,74 evra in jo je 22. oktobra 2026 verificirala Državna komisija za ocenjevanje škode ob naravnih in drugih nesrečah. 

Končna ocena neposredne škode presega 0,3 promila načrtovanih prihodkov državnega proračuna za leto 2026 in je tako dosežen limit za uporabo sredstev državnega proračuna v skladu z Zakonom o odpravi posledic naravnih nesreč.

Na podlagi končne ocene neposredne škode bo Ministrstvo za kmetijstvo pripravilo program odprave posledic neposredne škode v skladu z določbami Zakona o odpravi posledic naravnih nesreč. Skladno s sklepom vlade bo Ministrstvo za obrambo, Uprava Republike Slovenije za zaščito in reševanje, digitalno predalo dokumentacijo o oceni neposredne škode v tekoči kmetijski proizvodnji zaradi posledic suše leta 2026 Agenciji Republike Slovenije za kmetijske trge in razvoj podeželja.

Vlada Republike Slovenije je potrdila stroške ocenjevanja škode zaradi suše leta 2026, ki so jo opravile občinske komisije ter Uprava Republike Slovenije za zaščito in reševanje v skupni višini 85.980 evrov.
                                                          
Vir: Ministrstvo za obrambo

Vlada soglašala s spremembami ključnih elementov finančnih instrumentov za obdobje 2021–2027
Vlada je podala soglasje h Ključnim elementom finančnih instrumentov v programskem obdobju 2021–2027, različica 1.2, oktober 2026. Spremembe se nanašajo predvsem na prilagoditev pričakovanega množiteljskega razmerja pri finančnem instrumentu garancij za bančna posojila s subvencijo obrestne mere.

Finančni instrumenti, ki se izvajajo v okviru Programa evropske kohezijske politike 2021–2027, so namenjeni izboljšanju dostopa do financiranja na področjih malih in srednje velikih podjetij, raziskav, razvoja in inovacij, krožnega gospodarstva, energetske učinkovitosti ter urbanega razvoja. Izvajajo se prek holdinškega sklada v obliki posojil in garancij.

Na podlagi preudarne predhodne ocene tveganj, pripravljene julija 2026, se pričakovano množiteljsko razmerje pri garancijah s subvencijo obrestne mere znižuje z 1,6 na 1,3. Sprememba izhaja predvsem iz predvidenega višjega garancijskega kritja, ki lahko znaša do 80 odstotkov glavnice bančnega posojila namesto prvotno predpostavljenih 60 odstotkov. Novo razmerje ustrezneje odraža pričakovane tržne pogoje in način izvajanja instrumenta, ob ugodnejših pogojih financiranja pa se pričakuje tudi večje povpraševanje po garancijah.
Vir: Ministrstvo za gospodarstvo, delo in šport
Vlada je potrdila letno poročilo družbe Postojnska jama, d. d., o izvajanju koncesije za rabo naravnih vrednot Postojnski jamski sistem in Predjamski jamski sistem za leto 2025. 
Letno poročilo vključuje tudi poročilo o vlaganjih v obe naravni vrednoti. Vlada je za obdobje od 1. januarja do 31. decembra 2025 določila dejansko višino koncesijske dajatve za rabo obeh jamskih sistemov v višini treh milijonov evrov.
Vir: Ministrstvo za okolje in prostor
Vlada se je seznanila s porabo sredstev koncesijske dajatve v občinah Postojna in Pivka za leto 2025
Uredba o koncesiji za rabo naravnih vrednot Postojnski jamski sistem in Predjamski jamski sistem občinama nalaga dolžnost izdelave poročila o načinu porabe sredstev za del koncesijske dajatve, ki pripada državi. Do sredstev sta občini upravičeni, če jih vlagata v gradnjo infrastrukture lokalnega pomena za izvajanje gospodarskih javnih služb varstva okolja v skladu z operativnimi programi varstva okolja. 
Ministrstvo za okolje in prostor je na podlagi predloženih poročil občin Pivka in Postojna preverilo namensko porabo sredstev koncesijske dajatve. Občina Pivka je sredstva porabila namensko, učinkovito in zakonito, skladno z Načrtom vlaganj v infrastrukturo lokalnega pomena za leto 2025 za projekte s področja odvajanja in čiščenja komunalne odpadne vode ter oskrbe s pitno vodo. Tudi občina Postojna je sredstva porabila namensko, učinkovito in zakonito, skladno s Spremembo Načrta vlaganj v infrastrukturo lokalnega pomena za leto 2025.
Vir: Ministrstvo za okolje in prostor
Odločitev o vlogi za dostop do informacij javnega značaja, v kateri se prosilec sklicuje na prevladujoč javni interes po ZDIJZ
Vlada je izdala odločbo o zahtevi prosilca za pridobitev zapisnika o ogledu kraja prometne nesreče, ki se je zgodila 31. julija 2026 v predoru Kastelec, v kateri je bilo udeleženo službeno varovano vozilo Centra za varovanje in zaščito in predsednica Republike Slovenije Nataša Pirc Musar, ter zaključnega poročila, uradnega zaznamka ali obvestila o ugotovljenih dejstvih policije v zvezi z navedenim dogodkom.  

Vlada Republike Slovenije je izdala odločbo, s katero se zahtevi prosilca delno ugodi. 
Vir: Ministrstvo za notranje zadeve in javno upravo
Odgovor na Sistemska priporočila KPK na področju financiranja političnih strank in volilnih kampanj
Vlada se je seznanila s Sistemskimi priporočili Komisije za preprečevanje korupcije (KPK) na področju financiranja političnih strank in volilnih kampanj z dne 24. 9. 2026. 

Vlada v odgovoru ugotavlja, da se sistemska priporočila KPK v delu, ki se nanaša na financiranje političnih strank in volilnih kampanj, pretežno nanašajo na vprašanja transparentnosti, sledljivosti finančnih tokov in nadzora, ki so bila v Sloveniji že celovito obravnavana v okviru izvajanja priporočil GRECO Sveta Evrope. GRECO je ugotovil, da je Slovenija zadovoljivo uresničila oziroma obravnavala vseh 13 priporočil s področja transparentnosti financiranja političnih strank in kampanj, zato Vlada ocenjuje, da so bila ključna tveganja nezakonitega financiranja že ustrezno naslovljena. Bo pa Vlada v zvezi s priporočili obravnavala tudi problematiko, ko se v kampanjo vključujejo in v volilni ali referendumski kampanji nastopajo tretje osebe, pa se te ne registrirajo kor organizatorji volilne ali referendumske kampanje. Njihovega financiranja in finančnega poslovanja pa ne kontrolira noben organ. Navedeno izhaja tudi iz priporočil OVSE.

Glede priporočila KPK za nadgradnjo sistema poročanja po 21. členu Zakona o medijih Vlada pojasnjuje, da je namen navedene določbe zagotavljanje preglednosti financiranja medijske dejavnosti s strani javnih subjektov in subjektov pod njihovim prevladujočim vplivom in ne urejanje političnega oglaševanja ali političnega delovanja. Vlada poudarja, da tudi evropska ureditev ne predvideva sprotnega oziroma mesečnega poročanja, uvedba takšne obveznosti pa bi pomenila bistveno povečanje administrativnih bremen za državne organe, občine, javne zavode, javne agencije ter družbe pod prevladujočim vplivom države ali občin, pri čemer iz priporočil KPK ne izhaja, da ciljev transparentnosti ni mogoče doseči že v okviru veljavne ureditve.

V zvezi s priporočili, ki se nanašajo na družbe s kapitalsko naložbo države pa vlada ocenjuje, da spreminjanje Zakona o Slovenskem državnem holdingu (ZSDH-1) v času priprave Zakona o Nacionalnem demografskem skladu ni smiselno. SDH je že sprejel priporočila glede sponzorstev in donatorstva, ki so javno dostopna na njihovi spletni strani.
Vir: Ministrstvo za notranje zadeve in javno upravo
Končno poročilo o izvedbi sklepa Vlade glede preučitve morebitnih razlogov za odvzem državljanstva Republike Slovenije
Vlada se je seznanila s končnim poročilom o izvedbi sklepa Vlade z dne 10. 9. 2026 o preučitvi morebitnih razlogov za odvzem državljanstva Republike Slovenije.

Vlada je 10. 9. 2026 sprejela sklep, s katerim je varnostnim in obveščevalnim službam v Republiki Sloveniji naložila, da za državljane Ruske federacije, ki so od leta 2015 dalje pridobili državljanstvo Republike Slovenije z izredno naturalizacijo, preverijo morebitni obstoj razlogov za odvzem državljanstva po 26. členu Zakona o državljanstvu Republike Slovenije.

Državljanstvo Republike Slovenije se lahko odvzame državljanu, ki dejansko živi v tujini in ima tuje državljanstvo, če je s svojim delom škodoval mednarodnim ali drugim interesom Republike Slovenije. Ker o odvzemu državljanstva na prvi stopnji odloča pristojna upravna enota, so bili 9. 10. 2026 upravnim enotam podani predlogi, da za 13 oseb, ki imajo prijavljeno prebivališče v tujini, uvedejo postopek odvzema državljanstva. Ugotovitev upravne enote o obstoju razlogov iz 26. člena Zakona o državljanstvu Republike Slovenije v posamezni zadevi bo imela za posledico izdajo odločbe o odvzemu državljanstva.
Vir: Ministrstvo za notranje zadeve in javno upravo
Uvrstitev projekta »Ureditev prostorov za Univerzo v Novem mestu« v Načrt razvojnih programov 2026-2029
Vlada je sklenila, da se v veljavni Načrt razvojnih programov za obdobje 2026 - 2029 uvrsti nov projekt »Ureditev prostorov za Univerzo v Novem mestu«.
Namen investicijskega projekta je zagotoviti ustrezne, funkcionalne in dolgoročno stabilne prostore za delovanje Univerze v Novem mestu z nakupom in ureditvijo objekta na naslovu Glavni trg 24, Novo mesto. Investicija bo omogočila izvajanje osrednjih upravnih, strokovnih, akademskih, protokolarnih in reprezentančnih dejavnosti univerze ter zagotovila gospodarno in dolgoročno uporabo objekta.
Cilj investicijskega projekta je nakup in funkcionalna ureditev objekta za potrebe rektorata, univerzitetne uprave in strokovnih služb ter vzpostavitev sodobnih, varnih, dostopnih in funkcionalnih prostorov za zaposlene, študente in druge uporabnike. Projekt bo omogočil združitev ključnih dejavnosti univerze na eni lokaciji, učinkovitejšo organizacijo dela ter izvedbo akademskih, strokovnih in protokolarnih dogodkov.
Ocenjena vrednost projekta znaša 3.522.385,36 evra. Projekt bo financiran iz proračunskih sredstev Republike Slovenije.
Vir: Ministrstvo za izobraževanje, znanost in mladino
Dodatna sredstva za projekt vzpostavitve dveh zaklonišč v vrtcih Ukrajini
Vlada je sprejela sklep, da se v veljavnem načrtu razvojnih programov 2026-2029 spremeni projekt "vzpostavitev dveh zaklonišč v vrtcih v Lozovi UKR". Sprememba je potrebna zaradi spremenjenih tržnih in varnostnih razmer v Ukrajini ter neuspešno izvedenega postopka javnega naročila, v katerem ni bila prejeta nobena ponudba. 

Naknadne analize so pokazale občutno rast cen gradbenih materialov, goriva in drugih vhodnih stroškov, hkrati pa izvedbo projekta otežujejo zahtevne varnostne razmere v Ukrajini. Zato bo Ministrstvo za zunanje in evropske zadeve v razvojnega sodelovanja in humanitarne pomoči zagotovilo dodatna sredstva v višini 232.576,50 evrov za izvedbo projekta, ki bo prispeval k večji varnosti otrok, zaposlenih v vzgojno-izobraževalnih ustanovah in lokalnega prebivalstva. 
Vir: Ministrstvo za zunanje in evropske zadeve Republike Slovenije
Vlada sprejela mnenje o oceni ustavnosti četrtega odstavka 420. člena Zakona o kazenskem postopku
Vlada je sprejela mnenje o oceni ustavnosti četrtega odstavka 420. člena Zakona o kazenskem postopku (U-I-153/26 in Up-107/26) in ga bo posredovala Državnemu zboru Republike Slovenije ter Ustavnemu sodišču Republike Slovenije. Ustavno sodišče Republike Slovenije je postopek začelo v povezavi z obravnavo ustavne pritožbe. Presoja se nanaša na navedeno določbo, kolikor ne omogoča vložitve zahteve za varstvo zakonitosti zoper pravnomočno odločbo o odreditvi hišnega pripora med kazenskim postopkom, ki ni pravnomočno končan.

Vlada v mnenju navaja, da je hišni pripor milejši ukrep od pripora, tako glede pogojev za odreditev kot glede načina izvrševanja in omejitev, ki jih pomeni za življenje osebe. Pravica do pravnega sredstva iz 25. člena Ustave Republike Slovenije zagotavlja pritožbo oziroma drugo pravno sredstvo zoper odločbe, izdane na prvi stopnji, več od dvostopenjskega sodnega varstva pa ne jamči. Ustavno sodišče je že presojalo, ali bi morala biti zahteva za varstvo zakonitosti dopustna tudi zoper podaljšanje hišnega pripora, in kršitve 25. člena Ustave ni ugotovilo.

Vlada hkrati ugotavlja, da po veljavni ureditvi zahteva za varstvo zakonitosti ni dopustna zoper odreditev hišnega pripora, je pa dopuščena zoper odločitev o zavrnitvi nadomestitve zapora s hišnim zaporom. V teh primerih vprašanje dopustnosti izrednih pravnih sredstev predstavlja smiselno enako dilemo, le v drugi fazi postopka. Ustavno sodišče bo presodilo, ali je z vidika zahteve za varstvo zakonitosti, ki jo je mogoče vložiti zoper odreditev pripora, ne pa tudi zoper odreditev hišnega pripora, upoštevano načelo enake obravnave.
Vir: Ministrstvo za pravosodje
Vlada podpira uskladitev finančnih pravil na celotnem Evropskem gospodarskem prostoru (EGP)

Vlada je sprejela stališče Republike Slovenije k predlogu sklepa Sveta EU o stališču, ki naj se v imenu Evropske unije zastopa v Skupnem odboru EGP glede spremembe s področja finančnih storitev k Sporazumu EGP. S spremembo se veljavni nadzorni mehanizmi finančnih trgov EU ustrezno prenašajo na celotno območje EGP.

Republika Slovenija podpira sprejetje predlaganega sklepa Skupnega odbora EGP, saj ta omogoča vključitev uredbe v zvezi s postopki in organi, ki sodelujejo pri izdaji dovoljenja centralne nasprotne stranke (CNS), in zahtevami za priznanje CNS iz tretjih držav v Sporazum o EGP, ohranja celovitost okvira za nadzor CNS iz tretjih držav v celotnem EGP ter zagotavlja pravno varnost za subjekte v vseh državah pogodbenicah sporazuma.
Vir: Ministrstvo za finance
Vlada sprejela stališče glede podpisa in začasne uporabe sporazuma o ribištvu med EU in Mavricijem
Vlada je sprejela predlog stališča do Predloga sklepa Sveta o podpisu in začasni uporabi Sporazuma o partnerstvu o trajnostnem ribištvu med Evropsko unijo in Republiko Mavricij ter njegovega protokola o izvajanju za obdobje 2026–2030.

Republika Slovenija predlog podpira. Sporazum in protokol vzpostavljata posodobljen okvir sodelovanja med Evropsko unijo in Mavricijem na področju ribištva ter določata pogoje za izvajanje ribolovnih dejavnosti plovil Evropske unije v vodah Mavricija.

Slovenija pozdravlja določbe o spoštovanju človekovih pravic, demokratičnih načel in pravne države ter možnost prekinitve uporabe sporazuma na pobudo ene od pogodbenic, med drugim v primeru kršitev bistvenih in temeljnih elementov človekovih pravic.

Predlog slovenskega ribištva neposredno ne zadeva, saj slovenski morski gospodarski ribiči izvajajo ribolov izključno v severnem Jadranu.

Vir: Ministrstvo za kmetijstvo

Vlada sprejela stališče Republike Slovenije glede dodelitve ribolovnih možnosti v vodah Republike Mavricij
Vlada je sprejela stališče do Predloga uredbe Sveta o dodelitvi ribolovnih možnosti iz Protokola o izvajanju Sporazuma o partnerstvu o trajnostnem ribištvu med Evropsko unijo in Republiko Mavricij za obdobje 2026–2030.

Republika Slovenija predlog uredbe podpira. Ta določa ribolovne možnosti za plovila Evropske unije v vodah Republike Mavricij, in sicer za 25 plovil za ribolov tuna z zapornimi plavaricami in 25 plovil za površinski ribolov s parangali. Ribolovne možnosti so določene na podlagi najboljših razpoložljivih znanstvenih mnenj in priporočil Komisije za tune v Indijskem oceanu.

Predlog slovenskega ribištva neposredno ne zadeva, saj slovenski morski gospodarski ribiči izvajajo ribolov izključno v severnem Jadranu. Slovenija meni, da je treba pri obravnavi predloga upoštevati mnenja držav članic Evropske unije, ki jih ta neposredno zadeva.
Vir: Ministrstvo za kmetijstvo
Stališče Slovenije do predlaganih sprememb evropske zakonodaje za spodbujanje konkurenčnosti in stroškovno učinkovitega razogljičenja
Vlada je sprejela predlog stališča Republike Slovenije do predlaganih sprememb evropske zakonodaje za spodbujanje konkurenčnosti in stroškovno učinkovitega razogljičenja. Gre za področje evropskega sistema trgovanja z emisijskimi kuponi. 
Slovenija podpira spremembe evropskega sistema trgovanja z emisijskimi kuponi, ki bi bolje uskladile podnebne cilje s konkurenčnostjo evropskega in slovenskega gospodarstva. Zavzema se za bolj postopno in počasnejše zmanjševanje skupne količine emisijskih kuponov po letu 2030, za ohranitev brezplačne dodelitve emisijskih kuponov po letu 2030 ter za prilagoditev pravil, ki bi podjetjem omogočila lažje načrtovanje naložb v razogljičenje.
Slovenija tudi pozdravlja krepitev in podaljšanje Sklada za inovacije po letu 2030, okrepljeno tehnično podporo državam z nižjo stopnjo uspešnosti ter poenostavitev postopkov in zmanjšanje administrativnih bremen za prijavitelje. Podpira tudi vzpostavitev Evropske banke za razogljičenje industrije in v njenem okviru Spodbujevalnika razogljičenja kot pomembna instrumenta za pospešitev naložb v čisti prehod industrije ter krepitev njene konkurenčnosti in energetske varnosti.
Vir: Ministrstvo za okolje in prostor
Vlada je sprejela stališče do predloga uredbe Evropskega parlamenta in Sveta o vzpostavitvi okvira za ukrepe v državah članicah za zagotavljanje cenovne dostopnosti in razpoložljivosti stanovanj (akt o cenovno dostopnih stanovanjih). 
Slovenija pozdravlja skupna pravila, ki bi pristojnim organom omogočila pravno varnejše ukrepanje na območjih, kjer so pritiski na stanovanjski trg največji.

Predlog je del Evropskega načrta za dostopna stanovanja. Določa skupna merila za ugotavljanje stanovanjske obremenitve ter pravila za utemeljitev, objavo in redno preverjanje ukrepov. Okvir bi se uporabljal za omejitve kratkoročnega oddajanja nastanitev ter za omejitve pridobivanja ali rabe zemljišč in stanovanjskih nepremičnin, kadar gre za rabo, ki ni namenjena stalnemu prebivanju. Ukrepi bi morali biti nediskriminatorni, nujni in sorazmerni ter časovno omejeni na največ pet let.

Slovenija poudarja pomen načela subsidiarnosti. Urejanje stanovanjske politike ostaja v pristojnosti držav članic ter njihovih regionalnih in lokalnih organov. Pristojni organi bi se glede na lokalne razmere sami odločali, ali bodo ukrepali in katere ukrepe bodo sprejeli. Slovenija podpira možnost, da se območja pod stanovanjsko obremenitvijo opredelijo na ravni občin ali njihovih delov ter da se pri tem uporabijo tudi podrobnejši nacionalni podatki.

V nadaljnji obravnavi predloga si bo Slovenija prizadevala za jasna in sorazmerna pravila, ki bodo upoštevala razlike med stanovanjskimi trgi držav članic. Zavzemala se bo za preglednost ukrepov, možnost njihovega zgodnjega preverjanja in upoštevanje obstoječih nacionalnih ureditev. Poudarja tudi, da je za izboljšanje cenovne dostopnosti stanovanj treba predvsem povečati njihovo ponudbo, med drugim z odpravljanjem ovir na notranjem trgu na področju gradbeništva.
Vir: Ministrstvo za okolje in prostor
Slovenija podpira nadaljnje izvajanje Akcijskega načrta za Evropski steber socialnih pravic

Vlada je sprejela stališče k zadevi Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o evropskem stebru socialnih pravic (dokument Sveta EU št. 12189/26), ki se glasi: Republika Slovenija pozdravlja Sporočilo Evropske komisije o Evropskem stebru socialnih pravic in meni, da mora Evropski steber socialnih pravic ostati vodilo pri oblikovanju politik na vseh ravneh za krepitev evropskega socialnega modela in konkurenčnosti EU, zagotovljena pa mora biti ustrezna podpora tudi iz finančnih instrumentov EU za njegovo izvajanje.

Republika Slovenija podpira načrtovane aktivnosti Komisije za nadaljnje izvajanje Akcijskega načrta za Evropski steber socialnih pravic, ki bodo omogočile približevanje krovnim ciljem EU do leta 2030. Republika Slovenija meni, da je vključevanje posameznikov v razvoj in nadgrajevanje spretnosti eden ključnih pogojev za uspešno uresničevanje načel Evropskega stebra socialnih pravic, saj prispeva k večji zaposljivosti, enakim možnostim, socialni vključenosti ter odpornosti na spremembe na trgu dela. Pri tem RS poudarja posebni pomen pridobivanja osnovnih in naprednih digitalnih kompetenc ter zagotavljanja digitalne vključenosti vseh skupin prebivalstva. Na nacionalni ravni bo RS okrepila prizadevanja za dosego nacionalnih ciljev do leta 2030, predvsem na področju vključenosti odraslih v izobraževanje odraslih, k čemur bo prispevala tudi posodobljena metodologija zbiranja podatkov na ravni EU,  razvoja spretnosti ter izboljšanju uspešnosti šolskega izobraževanja, zmanjševanja revščine in socialne izključenosti celotnega prebivalstva, s poudarkom na zmanjševanju revščine in socialne izključenosti otrok.

Republika Slovenija pozdravlja usmeritev Komisije, da se v luči novih družbenih, demografskih, tehnoloških in geopolitičnih izzivov dodatna pozornost nameni obvladovanju življenjskih stroškov in izboljšanju dostopnosti do trga dela in storitev, uporabi umetne inteligence za izboljšanje sveta dela in krepitvi storitev ter skupno blaginjo ter zmanjševanju neenakosti in krepitvi pravičnosti ter enakih možnosti.

Republika Slovenija poudarja, da sta nizka rodnost in staranje prebivalstva pomembna izziva za dolgoročno vzdržnost evropskega socialnega modela. Ker se z demografskimi spremembami soočajo vse države članice, predlaga okrepitev dialoga med njimi in izmenjavo dobrih praks za odzivanje na te izzive. Posebno pozornost je treba nameniti ustvarjanju pogojev, ki mladim omogočajo osamosvojitev in odločanje o ustvarjanju družine. Slovenija se zavzema za večje upoštevanje demografskih vidikov pri prihodnjem uresničevanju Evropskega stebra socialnih pravic in za boljše upoštevanje teh vidikov pri izvajanju obstoječih in oblikovanju novih politik tako na evropski kot na nacionalnih ravneh ter pri uporabi evropskih finančnih instrumentov, ob spoštovanju pristojnosti držav članic.
Vir: Ministrstvo za demografijo, družino in socialne zadeve

Vaja kriznega upravljanja Evropske unije EU Integrated Resolve 2026 Parallel and Coordinated Exercise
Vlada je sprejela Sklep o sodelovanju Republike Slovenije na vaji kriznega upravljanja Evropske unije EU Integrated Resolve 2026 Parallel and Coordinated Exercise (EU IR26 PACE). Prvi del vaje se bo izvajal kot načrtovalni del vaje Evropske službe za zunanje delovanje (European External Action Service – EEAS), v katerega so vključene institucije Evropske unije. Republika Slovenija bo sodelovala v drugem, izvedbenem delu vaje, ki bo potekal od 16. do 20. novembra 2026.

Namen vaje je izboljšati in okrepiti sposobnost Evropske unije pri odzivanju na kompleksne krize hibridne narave z notranjo in zunanjo razsežnostjo ter sodelovanje z zavezništvom. Vaja EU IR26 PACE je načrtovana v Načrtu vaj v obrambnem sistemu in sistemu varstva pred naravnimi in drugimi nesrečami v letu 2026. 
Vir: Ministrstvo za obrambo
Prispevek Slovenije za Akcijski načrt Sveta Evrope za Ukrajino  
Vlada je sprejela sklep, da se delež Slovenije iz presežka v Splošnem proračunu Sveta Evrope za leto 2025 v višini 12.795,60 evra nameni za financiranje Akcijskega načrta Sveta Evrope za Ukrajino z naslovom Demokratična varnost za Ukrajino za obdobje 2027–2030.

Generalni sekretar Berset je v pismu države članice pozval, naj svoje pripadajoče deleže presežka namenijo za Akcijski načrt Sveta Evrope za Ukrajino, saj Ukrajina in njeni prebivalci ostajajo glavna prednostna naloga Sveta Evrope.

S tem prispevkom Slovenija potrjuje svojo solidarnost z Ukrajino in podporo njenim prizadevanjem za krepitev demokratične odpornosti in institucionalnih zmogljivosti v času nadaljnjih varnostnih izzivov. Predlagana prerazporeditev za Slovenijo ne predstavlja dodatnih finančnih obveznosti, saj gre za preusmeritev sredstev, ki bi sicer pripadala Sloveniji iz presežka proračuna Sveta Evrope. Sredstva se bodo hkrati štela kot uradna razvojna pomoč Republike Slovenije.
Vir: Ministrstvo za zunanje in evropske zadeve Republike Slovenije
Vlada se je seznanila z nameravanim podpisom memoranduma o sodelovanju s Češko na področju umetne inteligence
Vlada se je seznanila z informacijo o nameravanem podpisu Memoranduma o soglasju med Ministrstvom za gospodarstvo, delo in šport Republike Slovenije in Ministrstvom za industrijo in trgovino Češke republike o strateškem sodelovanju na področju umetne inteligence.

Namen sodelovanja je krepitev dvostranskih odnosov ter spodbujanje razvoja in uporabe umetne inteligence v gospodarstvu, javni upravi in raziskovalnem okolju. Poseben poudarek bo namenjen izmenjavi znanja, izkušenj in dobrih praks, razvoju kompetenc ter spodbujanju uvajanja naprednih tehnoloških rešitev, zlasti v mala in srednje velika podjetja.

Pomemben del sodelovanja bo usmerjen tudi v razvoj raziskovalne in tehnološke infrastrukture, vključno s tovarnami umetne inteligence (AI Factories) in gigatovarnami umetne inteligence (AI Gigafactories), ki predstavljajo pomembno podporo razvoju in uporabi naprednih modelov umetne inteligence.

Slovenija v okviru predvidenega sodelovanja izraža podporo češkemu projektu vzpostavitve evropske gigatovarne umetne inteligence. Če bo projekt izbran in izveden, je predvidena tudi možnost nadaljnjih dogovorov o uporabi njenih računalniških zmogljivosti za potrebe Slovenije. Hkrati se odpirajo priložnosti za tesnejše povezovanje slovenske tovarne umetne inteligence (SLAIF) s češkimi partnerji ter za oblikovanje skupnih razvojnih in raziskovalnih aktivnosti.

Predvideno sodelovanje bo prispevalo h krepitvi inovacijskega potenciala, digitalne preobrazbe in konkurenčnosti gospodarstva obeh držav ter ustvarjanju novih priložnosti za razvoj in uporabo umetne inteligence.
Vir: Ministrstvo za gospodarstvo, delo in šport
Memorandum o soglasju med Ministrstvom za obrambo Republike Slovenije in Ministrstvom za narodno obrambno Republike Koreje o sodelovanju na obrambnem področju
Vlada se je seznanila z Informacijo o nameravanem podpisu Memoranduma o soglasju med Ministrstvom za obrambo Republike Slovenije in Ministrstvom za narodno obrambo Republike Koreje o sodelovanju na obrambnem področju.

Namen memoranduma o soglasju je spodbujati razvoj dvostranskih stikov na obrambnem področju skozi vojaška izobraževanja in usposabljanja ter izmenjavo znanj in informacij. Področja sodelovanja prav tako obsegajo spodbujanje sodelovanja med javno in zasebno obrambno industrijo udeleženk na področjih skupnega interesa, vključno s prenosom tehnologije in tehnično pomočjo, ter na področjih znanosti, medicine, raziskav in razvoja.
Vir: Ministrstvo za obrambo
Vlada sprejela odgovor na sklepa Odbora o posledicah deregulacije novih genskih tehnik na slovensko kmetijstvo in prehransko varnost Slovenije
Vlada je sprejela odgovor na sklepa, ki ju je sprejel Odbor Državnega zbora za kmetijstvo, gozdarstvo in prehransko suverenost ob obravnavi točke »Posledice deregulacije novih genskih tehnik na slovensko kmetijstvo in prehransko varnost Slovenije« in ga pošlje Državnemu zboru.

Vlada poudarja, da bo pri izvajanju evropske uredbe dosledno upoštevala previdnostno načelo ter posebno pozornost namenila zaščiti interesov slovenskega kmetijstva.

Evropska uredba o rastlinah, pridobljenih z nekaterimi novimi genomskimi tehnikami, ki je začela veljati julija letos, se bo v celoti začela uporabljati 17. julija 2028. Do takrat bo na ravni Evropske unije sprejetih še več izvedbenih in delegiranih aktov ter strokovnih smernic, ki bodo podrobneje določili način njenega izvajanja.

Vlada bo aktivno sodelovala pri pripravi evropskih izvedbenih pravil in pri oblikovanju nacionalnih predpisov za izvajanje uredbe. Pri tem bo posebno pozornost namenila vplivom na slovensko rastlinsko pridelavo in žlahtnjenje, semenarstvo, ekološko kmetijstvo, ohranjanje rastlinskih genskih virov ter dostop kmetov in žlahtniteljev do semenskega in razmnoževalnega materiala. Spremljala bo tudi morebitne gospodarske posledice, povezane z intelektualno lastnino in patenti.

Pomembno podlago za spremljanje razvoja in uporabe novih genomskih tehnik že predstavlja 144. člen Zakona o kmetijstvu, ki določa spremljanje uporabe sodobnih tehnik žlahtnjenja v kmetijstvu. Na tej podlagi bo mogoče vrednotiti učinke novih genomskih tehnik na slovensko kmetijstvo ter pripravljati strokovne podlage in predloge rešitev.

Vlada se je seznanila tudi s pozivom odbora za pripravo načrta varovanja slovenskega kmetijstva ob začetku uporabe evropske uredbe. V nadaljnjih postopkih bo proučila možnosti za pripravo takšnega načrta ter njegovo predstavitev Državnemu zboru v predlaganem roku.

Ministrstvo za kmetijstvo ob tem poudarja, da bodo vse nadaljnje aktivnosti usmerjene v zagotavljanje visoke ravni varovanja zdravja ljudi, živali in okolja, ohranjanje prehranske varnosti ter zaščito konkurenčnosti slovenskega kmetijstva.
Vir: Ministrstvo za kmetijstvo
Vlada sprejela Odgovor na Mnenje Komisije DS za kmetijstvo, gozdarstvo in prehrano k poročilu "Slovensko kmetijstvo v številkah – ocena stanja 2026 v luči geopolitičnih in vremenskih razmer"
Vlada je sprejela Odgovor na Mnenje Komisije Državnega sveta za kmetijstvo, gozdarstvo in prehrano k poročilu "Slovensko kmetijstvo v številkah – ocena stanja 2026 v luči geopolitičnih in vremenskih razmer". Poslala ga bo Državnemu svetu.

Vlada nadaljuje z ukrepi za ohranjanje domače pridelave hrane, krepitev prehranske varnosti in odpornosti kmetijskih gospodarstev. Obenem se strinja z ugotovitvami, da neugodne vremenske razmere, geopolitična negotovost in tržna nihanja povečujejo ranljivost slovenskega kmetijstva.

Vlada poudarja, da kmetijstvo in pridelavo hrane obravnava kot strateško dejavnost, prehransko varnost pa kot pomemben del nacionalne varnosti države. Poročilo Kmetijskega inštituta Slovenije opozarja na poglabljanje strukturnih težav v kmetijstvu, ki jih dodatno zaostrujejo letošnja suša, visoke temperature in negotovosti na mednarodnih trgih. 

Posebna pozornost je namenjena ohranjanju domače proizvodnje hrane, podpori družinskim kmetijam, mladim prevzemnikom in kmetijam na območjih z omejenimi dejavniki za kmetovanje. Cilj vladnih ukrepov je ohraniti proizvodni potencial slovenskega kmetijstva in ustvariti pogoje za njegovo dolgoročno konkurenčnost.

Za blaženje stroškovnih pritiskov zaradi podražitev energije in gnojil se zagotavlja finančna pomoč v višini 8,14 milijona evrov, ki bo kmetom dodeljena po uradni dolžnosti, brez vlaganja vlog. K zmanjševanju stroškov prispeva tudi povračilo dela stroškov za gorivo, uporabljeno v kmetijstvu. 

Vlada se zaveda resnosti razmer v živinoreji, kjer pomanjkanje krme predstavlja eno največjih tveganj za nadaljnjo proizvodnjo. Ministrstvo za kmetijstvo je v javno obravnavo in medresorsko usklajevanje poslalo odlok, na podlagi katerega bo za odpravo posledic škode na krmnih rastlinah namenjenih 10 milijonov evrov finančne pomoči. Ukrep je namenjen živinorejskim kmetijam, ki so bile prizadete zaradi neugodnih vremenskih razmer in so utrpele zmanjšan pridelek krme za živali. Namen sredstev je
ohranitev osnovnih čred in preprečevanja opuščanja proizvodnje. Vlada tudi preučuje delno izplačilo podpor za območja z omejenimi dejavniki za kmetovanje (OMD) še letos.

Ministrstvo za kmetijstvo je prav tako v javno obravnavo in medresorsko usklajevanje poslalo Odlok o finančni pomoči za odpravo posledic škode v kmetijstvu zaradi neurij s točo leta 2026, na podlagi katerega bo za odpravo posledic 100 odstotne škode na kmetijskih pridelkih namenjenih nekaj več kot 3 milijone evrov finančne pomoči. Namen odloka je čim prej dodeliti finančno pomoč tistim kmetijskim gospodarstvom, ki so zaradi neurij s točo v obdobju od 12. maja do 23. julija 2026 utrpela 100-odstotno škodo na kmetijskih pridelkih, ter jim tako omogočiti nadaljevanje opravljanja kmetijske dejavnosti.

Ko so izpolnjeni zakonski pogoji za razglasitev neugodnih vremenskih razmer, primerljivih z naravno nesrečo, vlada pripravi program odprave posledic škode v kmetijstvu in dodatne ukrepe za pomoč najbolj prizadetim kmetijskim gospodarstvom.

Pomemben del prizadevanj predstavlja izvajanje Strateškega načrta skupne kmetijske politike 2023–2027. Sredstva so usmerjena tudi v namakalne sisteme, zaščito pred točo in pozebo, rastlinjake ter učinkovitejšo rabo vode in energije.

Vlada obenem pripravlja poenostavitve postopkov za umeščanje in gradnjo namakalnih sistemov ter spodbuja investicije, ki bodo povečale odpornost slovenskega kmetijstva na vse pogostejše vremenske ekstreme. Dolgoročno bo pozornost namenjena tudi izboljšanju sistemov za zagotavljanje krmnih zalog v sušnih in drugih kriznih obdobjih ter nadaljnjim naložbam v namakalne sisteme, zadrževalnike vode in druge ukrepe za prilagajanje podnebnim spremembam.

Zaradi razmer v mlečnem sektorju je vlada letos že opravila pogovore s predstavniki mlečne verige, dodatno pa je naročila neodvisno strokovno analizo cen v verigi preskrbe s hrano. Analiza, ki jo izvaja Biotehniška fakulteta Univerze v Ljubljani, spremlja gibanje cen od pridelave do trgovine ter bo omogočila boljšo presojo razmer v posameznih členih verige.

Vlada poudarja, da je treba posebno pozornost nameniti položaju primarnih proizvajalcev ter zagotavljati poštene odnose v verigi preskrbe s hrano. Pri tem pomembno vlogo opravljata Varuh odnosov v verigi preskrbe s hrano in Javna agencija Republike Slovenije za varstvo konkurence.

Vlada bo tudi v prihodnje izvajala ukrepe za ohranjanje domače proizvodnje hrane, krepitev prehranske samooskrbe ter izboljšanje odpornosti slovenskega kmetijstva na podnebna, tržna in geopolitična tveganja. Poseben poudarek bo namenjen ohranjanju živinoreje, varovanju kmetijskih zemljišč, povečanju ekonomske vzdržnosti kmetij ter naložbam v prilagajanje podnebnim spremembam.
Vir: Ministrstvo za kmetijstvo
Vlada potrdila predlog Zakona o dostopnosti in uporabi plačilnih sredstev
Vlada je danes potrdila predlog Zakona o dostopnosti in uporabi plačilnih sredstev, ki ureja ustavno priznano pravico do uporabe gotovine, uvaja brezplačni paket plačilnih storitev za potrošnike, ki na plačilni račun prejemajo redne prejemke, hkrati pa ponudnike blaga in storitev zavezuje k sprejemanju, poleg gotovine, še vsaj enega elektronskega plačilnega sredstva.

Priprava izvedbenega zakona po vpisu pravice do uporabe gotovine v ustavo

Neposredni povod za pripravo predloga zakona, ki je bil pripravljen tudi v sodelovanju z Banko Slovenije, je nova določba 74.a člena Ustave Republike Slovenije, ki ureja pravico do uporabe gotovine. Brez izvedbenega zakona bi bila ta ustavna pravica, ki posredno predstavlja tudi pravico do dostopnosti do gotovine, neizvedljiva. 

Predlog zakona, ki smo ga ob nastopu nove vlade še nadgradili, je bil v enomesečni javni obravnavi, rešitve iz zakona pa smo preverjali in usklajevali z različnimi deležniki. Veseli nas, da je dosežena visoka stopnja soglasja o pomembnosti sprejema tega zakona.

Predlog zakona ureja obveznost sprejemanja gotovine z dopustnimi izjemami ter merila za dostopnost osnovnih plačilnih storitev, ki jih zagotavljajo kreditne institucije in Pošta Slovenije, kadar zagotavlja osnovne plačilne storitve neposredno. Predlog zakona omogoča tudi vzpostavitev alternativnih gotovinskih točk. 

S tem naslavljamo trend ukinjanja bankomatov in zapiranja bančnih poslovalnic, ki je v zadnjih 15 letih opažen po Sloveniji. Ob tem poudarjamo, da dostopnost osnovnih plačilnih storitev ni pomembna le za potrošnike, temveč tudi za ponudnike blaga ali storitev, ki pri svojem poslovanju sprejemajo gotovino. 

Sprejemanje plačil z gotovino

Predlog zakona določa obveznost sprejemanja gotovine. Izjeme veljajo pri nesorazmernem plačilu z velikimi bankovci, pomanjkanju drobiža, predhodno dogovorjenem drugačnem načinu plačila, določenih primerih javnega prevoza, prodaji na daljavo, določenih finančnih storitvah ter kadar izjemo določa drug zakon. Izjema velja tudi za prodajna mesta brez osebja, če je na njih omogočeno plačilo z elektronskim plačilnim sredstvom, ne velja pa za plačilo pri parkomatih in prodajnih avtomatih, ki omogočajo posredno plačilo za storitve javnega potniškega prometa.

Zagotavljanje dostopnosti osnovnih plačilnih storitev

Kreditne institucije in Pošta Slovenije, če bo zagotavljala osnovne plačilne storitve neposredno, bodo po predlogu zakona morale vzdrževati zadostno mrežo gotovinskih točk – bankomatov in poslovalnic – za potrošnike in za ponudnike blaga ali storitev, kar bo zagotavljalo ustrezno geografsko pokritost in gostoto. 

Krovno merilo za zagotavljanje gotovinskih točk je, da mreža teh točk vsaj 95 odstotkom prebivalcev Slovenije omogoča dostop do gotovine v razdalji največ pet kilometrov po cesti od centra naselja, poleg tega pa mora biti na območju vsake občine zagotovljena najmanj ena gotovinska točka za potrošnike, ki ni alternativna gotovinska točka ali mobilna poslovalnica. 

V naseljih z več kot 1000 prebivalci bo moral biti na voljo najmanj en bankomat v oddaljenosti največ pet kilometrov od centra naselja, v naseljih z več kot 3000 prebivalci pa tudi najmanj ena poslovalnica kreditne institucije ali poštna poslovalnica v oddaljenosti največ pet kilometrov po cesti od centra naselja. Mreža bankomatov mora obsegati najmanj 60 bankomatov na 100.000 prebivalcev na ravni celotne Slovenije, mreža poslovalnic pa najmanj 38 poslovalnic na 100.000 prebivalcev, pri čemer lahko Banka Slovenije ob pomembnem znižanju deleža gotovinskih transakcij v poslovalnicah kreditnih institucij to število zniža, vendar ne pod 30.

Poleg gotovinskih točk, ki jih bodo zagotavljale banke in Pošta Slovenije, bodo mrežo gotovinskih točk za potrošnike lahko dopolnjevali tudi neodvisni ponudniki bankomatov in alternativne gotovinske točke.  Alternativne gotovinske točke bodo lahko zagotavljali ponudniki blaga ali storitev na prodajnem mestu, kjer bo gotovino mogoče dvigniti tudi brez nakupa, na primer v trgovini ali na bencinskem servisu. Takšne točke bodo prispevale k boljši dostopnosti gotovine zlasti v manjših krajih. Javni register alternativnih gotovinskih točk bo vodila Banka Slovenije. 

Določena je tudi omejitev nadomestil za dvige in pologe gotovine.

Brezplačni paket plačilnih storitev

Za dejansko dostopnost osnovnih plačilnih storitev ni pomembna le geografska bližina gotovinske točke, temveč tudi cenovna dostopnost storitev. Predlog zakona zato uvaja brezplačni paket plačilnih storitev za potrošnike, ki na plačilni račun prejemajo ali bodo prejemali redne prejemke.

Paket vključuje brezplačno odprtje, vodenje in zaprtje plačilnega računa, izdajo in uporabo debetne kartice, uporabo spletnega in mobilnega bančništva, neomejeno število domačih in čezmejnih prilivov znotraj Evropske unije in Evropskega gospodarskega prostora na plačilni račun v evrih, pologe in dvige gotovine v poslovalnici ali na bankomatu kreditne institucije, pri kateri ima potrošnik odprt plačilni račun z brezplačnim paketom. 

Za upokojence in ranljive skupine zakon določa razširjeni paket, ki vključuje tudi vsaj deset brezplačnih kreditnih plačil, vključno s trajnimi nalogi, ali direktnih obremenitev znotraj Evropske unije mesečno.  

Brezplačni paket plačilnih storitev bo zmanjšal stroške gospodinjstev in krepil finančno vključenost posameznikov. 

Možnost plačevanja z vsaj enim elektronskim plačilnim sredstvom

Ob pobudi in želji po ohranitvi plačevanja ter dostopa do gotovine pa nezadržna digitalna preobrazba prinaša inovacije in nove poslovne modele, vključno s plačilnimi sredstvi.

Predlog zakona zato poleg obveznosti sprejemanja plačil z gotovino zavezuje ponudnike blaga in storitev, vključno s ponudniki digitalnih vsebin, da – z določenimi izjemami – potrošnikom in drugim plačnikom omogočijo plačilo z vsaj enim elektronskim plačilnim sredstvom (na primer s plačilo kartico, s Flikom, s QR kodo na plačilnem nalogu ali z bančnim nakazilom). 

Ponudniku blaga ali storitev pa elektronskih plačilnih sredstev ni treba sprejemati v prvem letu svojega poslovanja, pri letnih prihodkih do 20.000 evrov, pri prodaji za dobrodelne, nepridobitne ali neprofitne namene, zaradi objektivne tehnične nezmožnosti, dokazljivih varnostnih, kibernetskih ali omrežnih incidentih ter na že obstoječih prodajnih mestih brez osebja.
Vir: Ministrstvo za finance
Vlada o odpravi posledic poplav na državni cestni in železniški infrastrukturi
Vlada Republike Slovenije je na današnji 19. redni seji obravnavala dopolnitev št. 2 programa odprave posledic poplav 4. avgusta 2023 na področju državne cestne in železniške infrastrukture. Predlog vključuje ukrepe za nadgradnjo bohinjske in koroške železniške proge, skupna vrednost ukrepov na državnih cestah pa ostaja nespremenjena.

Sredstva so namenjena nadgradnji proge Jesenice–Bohinjska Bistrica in proge št. 34 na odseku Prevalje–državna meja. Obe progi sta bili v poplavah avgusta 2023 poškodovani. Po začetnih sanacijah je bila na prizadetih odsekih vzpostavljena prevoznost z zmanjšano hitrostjo. Načrtovani posegi naj bi omogočili vzpostavitev razmer pred ujmo ter povečali varnost in odpornost prog na prihodnje vremenske dogodke.

Vrednost programa za državno cestno infrastrukturo ostaja 559,2 milijona evrov. Ukrepi obsegajo sanacije in obnove poškodovanih cest, mostov, brežin in plazov ter obnovo polne funkcionalnosti cestnega omrežja.

Dopolnitev št. 2 tako zajema načrtovane posege na železniških progah, ki sta bili poškodovani v poplavah, in ohranja predvideni obseg ukrepov na državni cestni infrastrukturi
Vir: Ministrstvo za infrastrukturo in energetiko
Vlada se je seznanila z informacijo o pripravi predloga zakona o upravljanju začasno zavarovanega premoženja
Vlada se je seznanila z Informacijo v zvezi s pripravo Predloga zakona o upravljanju začasno zavarovanega premoženja. Ministrstvu za pravosodje je naložila, da pri pripravi normativnih rešitev glede organa za upravljanje začasno zavarovanega premoženja in za razpolaganje z odvzetim premoženjem v kazenskem postopku ter v postopku odvzema premoženja nezakonitega izvora upošteva izhodišča iz informacije, tako da bo te naloge opravljal nov organ v sestavi Ministrstva za pravosodje.

Pristojnosti za hrambo in upravljanje tega premoženja so po veljavni ureditvi razpršene med različne organe. Ureditev se je v letih izvajanja izkazala za neučinkovito, tudi z vidika stroškov za državni proračun. Stroški hrambe pri pogodbenih izvajalcih in pooblaščenih izvršiteljih so v letu 2024 znašali 2.108.025,45 evra. Ker država nima celovitega pregleda nad začasno zavarovanim in odvzetim premoženjem, bi načrtovani zakon določil tudi podlago za vzpostavitev centralne evidence tega premoženja, ki bi jo upravljal novi organ.

Direktiva (EU) 2024/1260 o povrnitvi in odvzemu premoženja, ki jo je treba v slovenski pravni red prenesti do 23. novembra 2026, državam članicam med drugim nalaga ustanovitev vsaj enega urada za upravljanje sredstev ter vzpostavitev centralnega registra ali več registrov 
 Vir: Ministrstvo za pravosodje

Vlada o oceni Fiskalnega sveta glede proračunskih dokumentov
Vlada je na dopisni seji sprejela stališče do ocene Fiskalnega sveta glede proračunskih dokumentov za leti 2027 in 2028. Vlada je oceno proučila in izpostavlja, da priprava ukrepov za obvladovanje javnofinančnega primanjkljaja že poteka.

Vlada uvodoma poudarja, da se aktivno sooča in vlaga napore za vzdržno in pravočasno realizacijo obsežnega sklopa obveznosti, ki so bile uzakonjene v času prejšnje vlade. Dodatna sredstva so potrebna zaradi dviga minimalne plače za 16 odstotkov v letošnjem januarju, kar vpliva na stroške dela in tudi na višino denarnega nadomestila za brezposelnost. Dodatna sredstva so potrebna še zaradi sprememb pri plačah javnih uslužbencev, povezanih z delom v tujini in za zagotavljanje obsega obrambnih izdatkov v skladu z zavezami NATO in v skladu z Resolucijo o splošnem dolgoročnem programu razvoja in opremljanja Slovenske vojske do leta 2040.

Vlada pojasnjuje, da priprava ukrepov za obvladovanje javnofinančnega primanjkljaja že poteka. Ministrstva, Zavod za zdravstveno zavarovanje Slovenije (ZZZS) in Zavod za pokojninsko in invalidsko zavarovanje Slovenije (ZPIZ) so bili ob pripravi proračunov pozvani k pripravi ukrepov, s katerimi bodo prispevali k zmanjšanju primanjkljaja in obvladovanju rasti odhodkov, večjo učinkovitost porabe javnih sredstev in prilagajanje izdatkov dejanskim potrebam. Pri tem je ključno, da so ukrepi pripravljeni pravočasno, da imajo preverljiv finančni učinek že v letu 2027 ter da je njihovo izvajanje mogoče spremljati in nadzirati. Nekateri ukrepi zahtevajo spremembo zakonodaje, medtem ko drugi ukrepi ne zahtevajo posega v zakone, temveč pomenijo predvsem optimizacijo poslovanja v javnem sektorju in na primer ureditev različnih evidenc za osebe, ki prejemajo določene dohodke iz javnih sredstev, na način, da se odpravijo anomalije in podvajanja. 

Za zagotavljanje vzdržnih in stabilnih javnih financ v večji meri zadošča spoštovanje že sprejete zakonodaje. Nekatere odhodke se lahko tudi prolongira, na primer investicije, ki so urejene v zakonu za deset let vnaprej. Vlada ocenjuje, da bodo imeli tako imenovani mehkejši ukrepi na področju socialnih transferjev finančni učinek v višini 50 milijonov evrov, ukrepi na področju ureditve področja osebne asistence 50 milijonov evrov, iz naslova boleznin 100 milijonov evrov in zaradi zamika investicij 140 milijonov evrov.

Vlada poudarja, da je precej ukrepov, ki temeljijo na potrebnih zakonskih spremembah, že potrdila in posredovala v obravnavo v Državni zbor. Tako se na primer zagotavljanje sredstev iz proračuna za financiranje povečanih stroškov ZZZS tudi zakonsko prilagaja glede na predvidene potrebe v prihodnjih dveh letih. Dodatno se nekaj ukrepov nanaša na učinkovitejše črpanje sredstev iz namenskih proračunskih postavk, s čimer se zmanjša pritisk na integralna sredstva, nekaj ukrepov pa je zasnovanih s ciljem digitalizacije in vitke državne uprave.

Proračunski dokumenti za prihodnji dve leti največji potencial za konsolidacijo pripisujejo ukrepom na področju omejevanja rasti stroškov dela v javnem sektorju. Prvi korak k tem ciljem v okviru državne uprave je bila reorganizacija vlade oziroma zmanjšanja števila ministrstev v letu 2026. V nadaljevanju pa vlada načrtuje izvajanje sklopa povezanih in komplementarnih mehkih ukrepov, ki jih je mogoče izvesti na podlagi obstoječih pravnih podlag, s katerimi se sledi ciljem boljšega upravljanja kadrov, racionalizacije poslovanja, digitalizacije in poenostavitve postopkov ter prilagajanje kadrovskih zmogljivosti z naravnim odlivom in prerazporejanjem zaposlenih. 

Omejitev rasti mase sredstev za stroške dela tako temelji na postopnem zniževanju skupnega števila zaposlenih. Ob restriktivni kadrovski politiki pa se bodo nujna nadomeščanja ključnih odhodov prednostno izvajala z mlajšimi kadri, ki prinašajo večjo fleksibilnost in nove kompetence. V javnem sektorju je trenutno več kot 10 odstotkov zaposlenih starejših od 60 let, zato se v tem delu izkazuje potencial za mehko zmanjševanje števila zaposlenih v segmentih, v katerih zaradi upokojitev ali prostovoljnih odhodov v gospodarstvo ter zaradi izpeljanih procesov digitalizacije in reorganizacije zapolnjevanje delovnih mest ne bo potrebno ali pa se bodo pokazale možnosti, da je kakovostne in dostopne javne storitve mogoče izvajati s prerazporejanjem obstoječih javnih uslužbencev znotraj javnega sektorja namesto novega ali nadomestnega zaposlovanja. 

S sprejetim proračunskim okvirjem želi vlada spodbuditi odgovornost proračunskih uporabnikov, da zaposlovanje izvajajo bolj premišljeno, kadrovske zasedbe načrtujejo bolj odgovorno s stalnim preverjanjem dejanskih potreb po novih delovnih mestih ter večjo odgovornost pri upravljanju fleksibilnih oblik finančnih nadomestil delavcev z upoštevanjem dejanskega stanja in resnične utemeljenosti plačil. Z revizijo in izboljšanjem delovnih procesov ter intenzivno digitalizacijo (avtomatizacija postopkov, uvedbo naprednih IT-rešitev) in debirokratizacijo (združevanje določenih služb) bo doseženo, da se enak ali višji nivo izvajanja nalog in storitev za državljane opravi z boljšim izkoriščanjem obstoječih kadrovskih zmogljivosti in znanja zaposlenih. 

V povezavi z javnim dolgom vlada dodaja, da je do konca leta 2028 predvideno postopno letno zniževanje dolga sektorja države v razmerju do BDP. Tako je za konec leta 2028 načrtovano stanje dolga v višini 63,6 odstotka BDP, kar je za 2,7 odstotne točke nižje v primerjavi z letom 2024, ki velja za izhodiščno leto Srednjeročnega fiskalno-strukturnega načrta. 

Cilj vlade je zagotoviti vzdržnost javnih financ in verodostojno načrtovanje proračunskih odhodkov, ob hkratnem zagotavljanju izvajanja ključnih javnih storitev in izpolnjevanja zakonskih obveznosti države. Opozorila Fiskalnega sveta zato razumemo tudi kot poudarek, da je treba načrtovane proračunske prilagoditve čim prej podpreti z jasno predstavljenimi, preverljivimi in finančno ovrednotenimi ukrepi.
Glede na navedeno vlada sklepno poudarja, da bo predvidoma v začetku prihodnjega leta po potrditvi novih stroškov staranja na nivoju EU in novih gospodarskih napovedi pristopila k pripravi novega Srednjeročnega fiskalno-strukturnega načrta, v katerem bodo podrobneje predstavljeni tudi načrtovani ukrepi za doseganje predvidene fiskalne poti.  
Vir: Ministrstvo za finance


5.1. Vlada potrdila poslovni načrt DUJPP za leto 2026
Vlada je potrdila poslovni načrt Družbe za upravljanje javnega potniškega prometa (DUJPP) za leto 2026. Načrt zajema prometne, finančne, informacijske in druge dejavnosti družbe.

Za leto 2026 DUJPP načrtuje 388,97 milijona evrov prihodkov in 388,91 milijona evrov odhodkov. Med prihodki je predvidenih 35,03 milijona evrov od prodaje, 353,94 milijona evrov pa iz sredstev Ministrstva za infrastrukturo in energetiko ter drugih virov. Odhodki so namenjeni predvsem izvajanju avtobusnih in železniških javnih služb, subvencijam, integriranim linijam, podpori sistema IJPP, prevozom na klic za gibalno ovirane osebe ter delovanju DUJPP.

Ker DUJPP račune za opravljene dejavnosti in storitve izdaja za nazaj, so sredstva za načrtovane obveznosti predvidena v proračunih za leti 2026 in 2027. V letu 2027 naj bi se izplačala sredstva za železniške prevoze v novembru in decembru 2026 ter za druge dejavnosti in storitve za december 2026.

Načrt za leto 2026 predvideva povprečno 36 zaposlenih, v primerjavi s 23,5 zaposlenega v letu 2025. Stroški dela naj bi znašali 2,85 milijona evrov; načrt upošteva večji obseg nalog, med drugim pripravo novih koncesij in okrepljen nadzor, ter predvideno sedemodstotno rast stroškov dela na zaposlenega.

Bistvo poslovnega načrta je zagotoviti finančni okvir za izvajanje javnega potniškega prometa v letu 2026, vključno z avtobusnimi in železniškimi prevozi, subvencijami ter podporo potnikom.
Vir: Ministrstvo za infrastrukturo in energetiko
Vlada obravnavala letno pogodbo za javni potniški promet v letu 2026
Vlada obravnavala letne pogodbe za leto 2026 med Republiko Slovenijo in Družbo za upravljanje javnega potniškega prometa (DUJPP). Pogodba določa financiranje DUJPP in storitev javnega potniškega prometa za obdobje od 1. januarja do 31. decembra 2026.

Skupna pogodbena vrednost znaša 354,9 milijona evrov z DDV. Od tega je približno 6,8 milijona evrov namenjenih delovanju DUJPP, 348,1 milijona evrov pa financiranju storitev javne gospodarske službe javnega potniškega prometa.

Pogodba zajema financiranje medkrajevnih avtobusnih in železniških prevozov, integriranih linij, sistema enotne vozovnice IJPP, subvencij za prevoze ter vzdrževanja sistema IJPP. Vključuje tudi sredstva za prevoze na klic za gibalno ovirane osebe in razvojno nadomestilo, financirano iz Podnebnega sklada.

Do sklenitve letne pogodbe se DUJPP zagotavljajo mesečna sredstva v višini ene dvanajstine sredstev preteklega leta. Po sklenitvi pogodbe je predviden obračun še neobračunanih storitev za obdobje od januarja do avgusta, po koncu leta pa poračun glede na dejanske prihodke in odhodke.
Vir: Ministrstvo za infrastrukturo in energetiko	
Domen Rakovec imenovan za v. d. generalnega direktorja za področje socialnih zadev
Vlada je za vršilca dolžnosti generalnega direktorja Direktorata za socialne zadeve na Ministrstvu za demografijo, družino in socialne zadeve imenovala Domna Rakovca, in sicer za obdobje od 16. novembra 2026 do imenovanja novega generalnega direktorja, vendar najdlje za šest mesecev, to je do 15. maja 2027.
Domen Rakovec je diplomiral na Fakulteti za socialno delo ter ima bogate izkušnje na področju socialnega varstva. Trenutno je zaposlen na Centru za socialno delo Gorenjska, pred tem pa je pet let opravljal funkcijo direktorja Doma starejših občanov Tržič.
Vir: Ministrstvo za demografijo, družino in socialne zadeve
Vlada imenovala vršilca dolžnosti direktorja Arhiva Republike Slovenije
Vlada je na redni seji razrešila dr. Andreja Nareda z mesta direktorja Arhiva Republike Slovenije in za vršilca dolžnosti direktorja Arhiva Republike Slovenije imenovala dr. Jureta Volčjaka. Mandat vršilca dolžnosti direktorja mu bo začel teči 13. novembra, opravljal pa ga bo do imenovanja novega direktorja Arhiva Republike Slovenije, vendar najdlje do 12. maja 2027. 

Dr. Jure Volčjak je doktor znanosti s področja zgodovine. V Arhivu Republike Slovenije je zaposlen od leta 2004, od leta 2011 pa vodi Sektor za varstvo najstarejšega arhivskega gradiva. Skrbi za več državnih evidenc in zbirke najstarejšega arhivskega gradiva. 

Leta 2014 je prejel Aškerčevo priznanje za pomemben prispevek k razvoju slovenske arhivistike na področju objavljanja arhivskega gradiva ter za uspešno popularizacijo slovenskih arhivov in arhivske dejavnosti doma in v mednarodnem prostoru.
Vir: Ministrstvo za kulturo
 Tomaž Čučnik imenovan za člana sveta FIHA
Vlada RS je imenovala Tomaža Čučnika za člana Sveta Fundacije za financiranje invalidskih in humanitarnih organizacij v Republiki Sloveniji, za obdobje petih let od dneva imenovanja.
Tomaž Čučnik je v obdobju 2022–2026 kot predstavnik Vlade Republike Slovenije že opravljal funkcijo člana Sveta FIHO. V tem času je tako pridobil neposreden vpogled v delovanje fundacije, sistem financiranja invalidskih in humanitarnih organizacij ter izzive, s katerimi se te organizacije srečujejo pri izvajanju svojih programov. Pridobljene izkušnje mu dajejo primerno izhodišče za razumevanje odgovornega, preglednega in pravičnega odločanja pri razporejanju sredstev ter konstruktivnem sodelovanju v Svetu FIHO tudi v naslednjem mandatnem obdobju.
Vir: Ministrstvo za demografijo, družino in socialne zadeve
Imenovanje predstavnikov ustanovitelja v svet zavoda »Center šolskih in obšolskih dejavnosti
Vlada Republike Slovenije je sklenila, da se v svet javnega zavoda »Center šolskih in obšolskih dejavnosti« za mandatno dobo štirih let, od ustanovitvene seje, kot predstavniki ustanovitelja imenujejo: Lea Hrovat, Andraž Kavčič, mag. Andi Brlič in Luka Gojkošek. Vsi štirje so imenovani na predlog ministrstva, pristojnega za vzgojo in izobraževanje. 
Vir: Ministrstvo za izobraževanje, znanost in mladino
Vlada imenovala nove predstavnike ustanovitelja v Svet URI Soča
Vlada je sprejela sklep o odpoklicu in imenovanju predstavnikov ustanovitelja v Svetu javnega zdravstvenega zavoda Univerzitetni rehabilitacijski inštitut (URI) Republike Slovenije Soča.
Iz sveta zavoda je kot predstavnike ustanovitelja odpoklicala Franca Hočevarja, mag. Antonijo Setničar, dr. Mojco Dobnik in Karmen Leban Polanc.

Za preostanek mandata sveta zavoda, do 15. novembra 2027, je za predstavnike ustanovitelja imenovala Natašo Zakotnik Šmidovnik, Simono Jurković Mlakar, Tineta Novaka in Cveta Uršiča.

Predlagani kandidati so bili izbrani na podlagi javnega poziva za izbiro kandidatov za predstavnike ustanovitelja v svetih javnih zdravstvenih zavodov, katerih ustanovitelj je Republika Slovenija. Uvrščeni so bili na seznam primernih kandidatov ter izpolnjujejo vse zakonsko določene pogoje za imenovanje, vključno s pogoji glede strokovne usposobljenosti, integritete in neodvisnosti.

Odpoklic dosedanjih in imenovanje novih predstavnikov ustanovitelja je bil izveden v skladu z določbami Zakona o zdravstveni dejavnosti ter pravilnika, ki ureja imenovanje in sestavo svetov javnih zdravstvenih zavodov, katerih ustanovitelj je Republika Slovenija. Nove članice in člani bodo mandat opravljali do izteka mandata sedanjega sveta zavoda. Sklep začne veljati z dnem sprejetja.
Vir: Ministrstvo za zdravje
 Vlada razrešila in imenovala člane Strokovnega sveta Republike Slovenije za šport
Vlada je na predlog Ministrstva za gospodarstvo, delo in šport razrešila devet članov Strokovnega sveta Republike Slovenije za šport in za preostanek mandatnega obdobja, do 31. januarja 2028, imenovala devet novih članov.

Vlada je razrešila naslednje člane, ki so bili imenovani na predlog nekdanjega Ministrstva za gospodarstvo, turizem in šport: Jurija Klešnika, Živo Smolnikar, Ivana Ščeka, Vido Mihelčič, dr. Majo Smrdu, Zorana Kačičnika, mag. Vladimirja Makuca, mag. Mateja Jamnika in Eda Javorja.

Za preostanek mandatnega obdobja je na predlog Ministrstva za gospodarstvo, delo in šport imenovala naslednje člane: dr. Nevena Polajnarja, dr. Janeza Vodičarja, Primoža Pintariča, dr. Urško Lampret, dr. Mateja Tušaka, Barbaro Fortuno, Uroša Zupana, Klemna Kristana, Tilna Siršeta.

Strokovni svet Republike Slovenije za šport je strokovni organ vlade, ustanovljen na podlagi Zakona o športu, ki zagotavlja strokovno podporo pri sprejemanju odločitev na področju športa. Med drugim določa podrobnejše pogoje in kriterije za registracijo ter kategorizacijo športnikov, daje mnenja k predlogom za organizacijo velikih mednarodnih športnih prireditev ter k predlogom zakonov in drugih predpisov s področja športa.

Svet sestavlja 17 članov, od katerih jih devet predlaga ministrstvo, pristojno za šport, šest Olimpijski komite Slovenije – Združenje športnih zvez, po enega pa Zveza za šport invalidov Slovenije – Slovenski paralimpijski komite in Slovenska univerzitetna športna zveza.
Vir: Ministrstvo za gospodarstvo, delo in šport
 Vlada razrešila in imenovala člane Odbora Krovnega pokojninskega sklada javnih uslužbencev
Vlada je sprejela sklep o razrešitvi in imenovanju članov Odbora Krovnega pokojninskega sklada javnih uslužbencev.

Z dnem 13. novembra 2026 je razrešila Ervino Jarc, predstavnico Ministrstva za finance, in za preostanek mandata kot predstavnika delodajalca imenovala Kristijana Zakška z Ministrstva za finance. Za predstavnika reprezentativnih sindikatov javnega sektorja je imenovala Medarda Potočnika iz Sindikata delavcev v vzgojni, izobraževalni in raziskovalni dejavnosti Slovenije.
Oba novoimenovana člana sta imenovana za preostanek mandata, in sicer od 14. novembra 2026 do 8. julija 2030.

Odbor Krovnega pokojninskega sklada javnih uslužbencev sestavlja 12 članov, šest predstavnikov delodajalca in šest predstavnikov reprezentativnih sindikatov javnega sektorja. Odbor spremlja poslovanje sklada in nadzoruje delo njegovega upravljavca.

Vir: Ministrstvo za gospodarstvo, delo in šport

Sprememba Sklepa o imenovanju članov in namestnikov odbora za spremljanje programov evropskih skladov
Vlada Republike Slovenije je sprejela sklep, da se v Odboru za spremljanje programa Sklada za azil, migracije in vključevanje, programa Sklada za notranjo varnost in programa Instrumenta za finančno podporo za upravljanje meja in vizumsko politiko v okviru Sklada za integrirano upravljanje meja: 
· z mesta predsedujoče razreši Tina Heferle in namesto nje za predsedujočega imenuje Lovro Lončar, v. d. generalnega sekretarja v Ministrstvu za notranje zadeve in javno upravo,
· z mesta namestnika članice razreši Uroš Rojšek in namesto njega kot predstavnico Ministrstva za notranje zadeve in javno upravo imenuje Sandra Mohorič,  
· z mesta članice razreši Mateja Rokvič in namesto nje kot predstavnika Ministrstva za obrambo imenuje mag. Marko Doblekar,
· z mesta člana razreši Matej Torkar in namesto njega kot predstavnico Ministrstva za notranje zadeve in javno upravo imenuje Nataša Potočnik,
· z mesta člana razreši Marko Jare in namesto njega kot predstavnika delodajalskih organizacij, imenovanih v Ekonomsko-socialni svet imenuje Tim Zupan,
· pri namestnici članice, predstavnici Urada Vlade Republike Slovenije za oskrbo in integracijo migrantov se navedba imena in priimka spremeni tako, da se glasi: »Urška Dižovik Repič«.
Vir: Ministrstvo za notranje zadeve in javno upravo
Javni poziv za predlaganje kandidatov za direktorja Agencije za trg vrednostnih papirjev
Vlada je na današnji seji določila besedilo javnega poziva za zbiranje prijav kandidatov za direktorja Agencije za trg vrednostnih papirjev.
Direktorici in predstavnici sveta Agencije za trg vrednostnih papirjev (ATVP) Anki Čadež 31. marca 2027 poteče mandat. O tem je vlada obvestila Državni zbor in kot določa zakon mora vlada v 30 dneh po posredovanju tega obvestila objaviti poziv za zbiranje predlogov možnih kandidatov za direktorja ATVP.
Ministrstvo za finance bo javni poziv po navodilu vlade objavilo na osrednjem spletnem mestu državne uprave.
Vir: Ministrstvo za finance 
Vlada uredila status dveh zemljišč v katastrski občini Hajdina
Vlada je sprejela sklep o odvzemu statusa grajenega javnega dobra – javne železniške infrastrukture dvema zemljiščema v katastrski občini Hajdina. Republika Slovenija ostaja njuna lastnica, kot upravljavec pa bo določena Direkcija Republike Slovenije za infrastrukturo.

Gre za parceli 1145/35 v velikosti 717 kvadratnih metrov in 1145/11 v velikosti 572 kvadratnih metrov. Družba SŽ-Infrastruktura je potrdila, da na zemljiščih ni objektov ali naprav, potrebnih za nemoteno odvijanje javnega železniškega prometa, in da zemljišči ne služita železniški infrastrukturi. Zato ne izpolnjujeta več pogojev za status javnega dobra – javne železniške infrastrukture.

Ministrstvo za infrastrukturo in energetiko bo izdalo odločbo o prenehanju statusa javnega dobra. Po izbrisu zaznambe iz zemljiške knjige bo kot upravljavec obeh zemljišč določena Direkcija Republike Slovenije za infrastrukturo.
Vir: Ministrstvo za infrastrukturo in energetiko
Vlada Republike Slovenije je sprejela sklep o brezplačnem prenosu nepremičnin na Občino Trbovlje za izgradnjo prizidka k stavbi Zdravstvenega doma Trbovlje. 
Občina bo v skladu z načrtovanim projektom zgradila prizidek k stavbi Zdravstvenega doma Trbovlje. Z izgradnjo prizidka bo zagotovljenih najmanj 2.000 m2 površin za izvajanje zdravstvene dejavnosti. Projekt zajema ureditev štirih ambulant otroške in šolskega dispanzerja s pripadajočimi prostori v pritličju, tri otroške šolske zobne ambulante v prvem nadstropju, 12 ambulant za potrebe centra za duševno zdravje otrok in mladostnikov ter dodatne prostore za center za krepitev zdravja.
Predmet pogodbe so zemljišča, katerih tržna vrednost znaša 75.871 evrov, Občina Trbovlje pa se zavezuje, da bo načrtovani projekt v višini 8.439.529 evrov realizirala v roku šestih let po sklenitvi pogodbe o brezplačnem prenosu zadevnih nepremičnin.

Pogodbo o brezplačnem prenosu državnega premoženja na občino Trbovlje bo po pooblastilu Vlade RS podpisala dr. Moniko Kirbiš Rojs, ministrica za lokalno samoupravo, kohezijo in regionalni razvoj.
Vir: Ministrstvo za lokalno samoupravo, kohezijo in regionalni razvoj
 Vlada imenovala nova državna sekretarja na Ministrstvu za zdravje
Vlada Republike Slovenije je na predlog ministra za zdravje sprejela sklep o imenovanju dveh novih državnih sekretarjev na Ministrstvu za zdravje. Za državno sekretarko je imenovala dr. Majo Pakiž, ki bo funkcijo nastopila 19. novembra 2026, za državnega sekretarja pa Slavena Bajića, ki bo funkcijo nastopil 1. decembra 2026.

Dr. Maja Pakiž je specialistka ginekologije in porodništva ter doktorica znanosti, ki svojo poklicno pot razvija v UKC Maribor. Devet let je vodila Oddelek za ginekološko onkologijo in onkologijo dojk, dejavna pa je tudi na področju raziskovanja, izobraževanja in mednarodnega strokovnega sodelovanja. Med drugim je bila podpredsednica Evropskega združenja za ginekološko onkologijo.

Slaven Bajić je specialist urgentne medicine z dolgoletnimi kliničnimi in vodstvenimi izkušnjami. Od leta 2018 deluje v Splošni bolnišnici Izola, kjer opravlja tudi funkcijo namestnika predstojnika urgentnega centra. Izkušnje je pridobival tudi na področju predbolnišnične nujne medicinske pomoči in v mednarodnem okolju. Od julija 2026 opravlja funkcijo sekretarja v kabinetu ministra za zdravje.
Vir: Ministrstvo za zdravje
Vlada razrešila direktorico SPIRIT Slovenija in imenovala vršilca dolžnosti direktorja
Vlada je na današnji seji na podlagi odstopne izjave z dnem 15. novembra 2026 razrešila Tamaro Zajec Balažič z mesta direktorice Javne agencije Republike Slovenije za spodbujanje investicij, podjetništva in internacionalizacije (SPIRIT Slovenija). Za vršilca dolžnosti direktorja agencije je z dnem 16. novembra 2026 imenovala dr. Sašo Leskovška.

Tamara Zajec Balažič je 6. novembra 2026 podala odstopno izjavo z mesta direktorice agencije SPIRIT Slovenija. Svet agencije se je z njeno odstopno izjavo seznanil in na 47. korespondenčni seji 9. novembra 2026 vladi predlagal njeno predčasno razrešitev ter imenovanje dr. Saše Leskovška za vršilca dolžnosti direktorja.

Dr. Saša Leskovšek bo funkcijo vršilca dolžnosti direktorja opravljal do imenovanja novega direktorja agencije, vendar največ šest mesecev, in sicer najdlje do 15. maja 2027.
Vir: Ministrstvo za gospodarstvo, delo in šport
Ustanovljen Strateški svet za umetno inteligenco in digitalizacijo 
Vlada Republike Slovenije se je na današnji seji seznanila z ustanovitvijo Strateškega sveta za umetno inteligenco in digitalizacijo, posvetovalnega telesa predsednika vlade. 

Naloga sveta bo pospeševanje razvoja in uporabe umetne inteligence ter digitalne preobrazbe Slovenije, predvsem z oblikovanjem konkretnih ukrepov za učinkovitejše javne storitve, zmanjšanje birokracije, večjo konkurenčnost gospodarstva ter razvoj digitalnih kompetenc. Cilj je Slovenijo do leta 2031 uvrstiti med pet digitalno najnaprednejših evropskih držav. 

Strateški svet sestavlja 48 članov, predsedoval pa mu bo Mark Boris Andrijanič. V svet so imenovani: 

Mark Boris Andrijanič (predsednik), Marko Grobelnik, mag. Ajša Vodnik, Igor Zorko, dr. Mark Pleško, Gregor Macedoni, dr. Marinka Žitnik, dr. Jure Leskovec, Klemen Selakovič, dr. Marko Bajec, dr. Jure Knez, dr. Irena Nančovska Šerbec, Vuk Lau, Tomaž Gornik, Andraž Tori, Jure Mikuž, Nina Dremelj, dr. Boris Cergol, Beno Ceglar, Peter Geršak, dr. Uroš Ocepek, dr. Domen Mongus, dr. Boris Horvat, Sonja Šmuc, dr. Aleks Jakulin, Marko Štefančič, dr. Aleš Bošnjak, dr. Danijel Skočaj, Robert Ljoljo, Tomaž Štolfa, Ana Pleško, Medeja Lončar, dr. Ivan Bratko, dr. Nejc Škoberne, Julij Božič, Simon Kastelic, Filip Cokan, Jan Dobrilovič, Jernej Nejc Dougan, Mitja Osek, Tadej Muha, dr. Sašo Džeroski, Jelena Malnar, dr. Biljana Mileva Boshkoska, Dragana Savić Kuleto, dr. Niko Gamulin, Rok Jeram, Monika Zajc in Dunja Mladenić. 
Vir: Kabinet predsednika vlade

